Lentorata toisi suoran yhteyden Tampereen ja Helsinki–Vantaan lentokentän välille – pormestarit: "Positiivinen vaikutus koko maan kasvulle on merkittävä"

Tampereen ja Helsingin pormestarit Lauri Lyly ja Jan Vapaavuori , Finnairin toimitusjohtaja Pekka Vauramo ja VR Groupin toimitusjohtaja Rolf Jansson julkaisivat vetoomuksen uuden lentoradan puolesta. Lentorata olisi kaukoliikenteelle suunnattu junayhteys, joka kulkisi lentoaseman terminaalin kautta Helsingin keskustaan. Lentoraide mahdollistaisi muassa suoran junayhteyden Tampereelta Helsinki-Vantaalle ja nopeuttaisi Tampereen ja Helsingin sekä Turun ja Helsingin välisen matka-ajan tuntiin. Lisäksi pääradalle on suunniteltu kolmatta raidetta, joka mahdollistaisi lisäliikenteen Tampereen ja Helsingin välillä. Vetoomuksen allekirjoittaneiden mielestä suora rata kasvavien maakuntien ja Helsinki-Vantaan lentoaseman välillä on tärkein lähitulevaisuuden liikenneinvestointitarpeista, ja he haluavat edistää lentoradan suunnittelua konkreettisesti, mahdollisimman pikaisella aikataululla. –Lentoradalla on suuri strateginen merkitys koko liikennejärjestelmämme toimivuudelle tulevaisuudessa. Sen positiivinen vaikutus koko maan kasvulle on merkittävä, Vapaavuori sanoo tiedotteessa. Kirjoittajat katsovat, että lentorata avaisi kasvumahdollisuuksia Helsingin ja Helsinki-Vantaan lentokentän kautta muualle Suomeen. Heidän mielestään se parantaisi myös erityisesti Etelä-Suomen kasvukeskusten kansainvälistä saavutettavuutta. Rata toisi vaihdottoman ja 15–20 minuuttia nopeamman yhteyden lentoasemalle pääradan ja oikoradan suunnista. Lentorataan voitaisiin rakentaa myös kytkentä mahdollisesti Helsingin ja Tallinnan välille rakennettavaan tunneliin. Lentoradan avulla olisi mahdollisuus yhdistää lähivuosikymmeninä etelän suurimmat kaupunkiseudut Helsinki, Tampere ja Turku noin tunnin junayhteyden päähän toisistaan. Vetoomuksen allekirjoittajat myös uskovat, että rata parantaisi Suomen kaupunkiseutujen kansainvälistä kilpailukykyä työpaikkaliikkumisen ja matkailun näkökulmista. Päärata täynnä VR Groupin Rolf Johansson painottaa, että nykyisellään Suomen rataverkon valtasuoni eli päärata, ja erityisesti Helsinki-Tampere -rataosa, on täynnä, eikä junavuoroja ole mahdollista lisätä kysytyimpinä aikoina. –Uusi suora rata Helsingin lentoaseman ja Keravan välillä, eli niin sanottu Lentorata, poistaisi nykyisen pullonkaulan ja mahdollistaisi lisää junia pohjoiseen ja itään. Kriittisen tärkeää on lisätä kapasiteettia Helsingin ja Tampereen välille, jossa on eniten matkustusta ja kysyntää, sanoo Jansson. VR:n matkustajamäärät Helsinki-Tampere -välillä ovat kasvaneet vuosina 2016–17 yhteensä keskimäärin 21 prosenttia vuoden 2015 matkustukseen verrattuna. Myös lentoliikenteen uskottaisiin hyötyvän radasta. Vauramo kertoo, että lentoliikenne Suomeen on nopeassa kasvussa. Nykyarvion mukaan Helsinki-Vantaan kautta Suomeen tulisi muutaman vuoden kuluttua vuodessa noin 30 miljoonaa matkustajaa. Vauramo haluaa tavoitteen 40 miljoonaan. –Suomi elää matkailubuumia ja meidän on nyt mahdollisuus rakentaa Suomesta todellinen matkailumaa. Helsingin keskustasta nopeasti lentokentälle ja siitä edelleen muualle Suomeen kulkeva Lentorata on välttämätön, kun liikenne kasvaa, Vauramo sanoo.